ועדת החוקה, חוק ומשפט, כנסת 15, פרוטוקול מספר 64, 2000-01-12 09:00

אמנון רובינשטיין: אני פותח את ישיבת ועדת החוקה, חוק ומשפט.

אמנון רובינשטיין: אנחנו עוסקים בהצעה לאפשר את תקנות המתווכים במקרקעין (תיקון).

אמנון רובינשטיין: מי מציג את התקנות מטעם משרד המשפטים?

שלמה שחר: אני היועץ המשפטי של המשרד.

שלמה שחר: עיקרן של התקנות זה ייעול עבודת רשם המתווכים, שהתועלת שצומחת מכך היא גם לרשם עצמו אבל גם למתווכים.

שלמה שחר: במצב הקיים היום, החיוב של מתווכים באגרה נעשה לפי הסיומת של מספר הרשיון שלהם.

שלמה שחר: זה קיים מאז תיקון התקנות ועד היום, ומסתבר שזה לא סידור מוצלח ביותר.

שלמה שחר: צריך לבדוק אם הספרה זוגית או אי-זוגית, נוצרות בעיות, במיוחד לאחר השנה הראשונה שבה המתווך הוסמך, או משלם אגרה חד-פעמית, וכאשר הוא צריך לשלם את האגרה הבאה, אנחנו מתחילים לברר אם הוא סיים ספרה זוגית או אי-זוגית, ועל סמך זה, אם אנחנו נמצאים בשנה זוגית או אי-זוגית.

שלמה שחר: זה עורר בעיות.

אמנון רובינשטיין: התיקון הוא בהסכמה עם מלד"ן?

חוליו שוץ: אין לנו בעיה בנושא הזה.

שלמה שהם: מה עם גובה האגרה?

שלמה שחר: גובה האגרה נותן תמריץ למשלמים בזמן.

שלמה שחר: מצד אחד, אנחנו קצת מקשים, ומצד שני מקילים.

שלמה שחר: מי שמשלם את התשלום בזמן, כאשר האגרה היא דו-שנתית, היינו, בחודש ינואר של השנה הראשונה, הוא משלם אותו סכום של אגרה שיש לו היום, זה לא משתנה.

שלמה שחר: היה והוא מאחר, אז יש מדרגות, שנידונו גם בוועדת האגרות הבין-משרדית ונבחנו שם, ובעקבות הערה מסוימת הופחת הנושא הזה.

שלמה שחר: יש מדרגות שהולכות וגדלות לאורך השנה, למי שמאחר.

שלמה שחר: דבר אחר שנתנו לו ביטוי ותיקנו אותו, זו האפשרות למתווך, למרות שהוא לא שילם את האגרה במשך שנה.

שלמה שחר: על-פי התיקון הזה, הוא עדיין יוכל לשמש כמתווך.

שלמה שחר: זאת אומרת, סעיף 18(ב) לחוק אומר: לא שילם בעל הרשיון את האגרה במועדה, הוא לא יהיה רשאי לשמש כמתווך.

שלמה שחר: לכאורה, היה ניתן להבין את זה, על-פי הפרשנות הקיימת היום, שהחל מהיום הראשון של השנה הראשונה, אם הוא לא משלם הוא עבריין.

אמנון רובינשטיין: איפה זה נמצא בתקנות?

שלמה שחר: אני כרגע מדבר על החוק.

אמנון רובינשטיין: איפה שיניתם את זה?

אמנון רובינשטיין: מה המסקנות מחוק המתווכים?

אמנון רובינשטיין: הרי הוא היה חוק שנוי מאוד במחלוקת, חבר הכנסת דן מרידור מאוד התנגד לו.

חוליו שוץ: יש הרבה בעיות עם החוק, אבל החוק הוא טוב.

שלמה שהם: השאלה, מה אומר משרד המשפטים על החוק.

חוליו שוץ: יש הרבה דברים שהיו אתם בעיות.

אמנון רובינשטיין: זה תאמר למשרד המשפטים.

אמנון רובינשטיין: אנחנו מחליטים לאשר את התקנות האלה.

אמנון רובינשטיין: תקנות המתווכים במקרקעין (תיקון), התש"ס-2000 – אושרו

אמנון רובינשטיין: תודה רבה.

אמנון רובינשטיין: הישיבה נעולה.